Straffet for å vise nakenbilder av eks-kjæresten
En 22 år gammel mann har nylig fått en bot på 5000 kroner i Sør-Trøndelag tingrett for å ha vist frem et nakenbilde av ekskjæresten sin. Han var tiltalt for at han en eller annen gang i perioden fredag 10. oktober til lørdag 11. oktober 2015 hadde vist frem nakenbildene av eksen til fire av sine kamerater. Det skulle koste ham dyrt. 22-åringen erkjente alt og la seg fullstendig flat i retten. Han var tiltalt for paragrafen i straffeloven som omhandler skremmende, plagsom eller annen hensynsløs atferd og krenkelse av en annens fred. Les også: 14-åring solgte nakenbilder av eksen på Facebook I dommen kommer det frem at det er sparsommelig med rettspraksis på området, men dommeren skriver at dette kriminalitetsfeltet er et økende samfunnsproblem. – I skjerpende retning vil retten understreke at det – uavhengig av om fornærmede tidligere eventuelt hadde samtykket til å vise frem nakenbildene, slik siktede har forklart – er det tale om en alvorlig integritetskrenkelse overfor fornærmede, står det i dommen. I formidlende retning blir det lagt vekt på at 22-åringen har erkjent. Politiet ville egentlig at han skulle straffes med å betale 8000 kroner i bot. Men på grunn av 22-åringen svake økonomi, mener retten at det heller er passende med en bot på 5000 kroner.
Har du nakenbilder av eks-kjæresten på mobiltelefonen din? Da bør du passe deg for å vise dem til noen.